b'\n_START_ARTICLE_\nJohn Maynard Smith\n_START_SECTION_\nMladost in zgodnja kariera\n_START_PARAGRAPH_\nKot mladeni\xc4\x8d je pokazal zanimanje za prirodoslovje in med \xc5\xa1olanjem na Kolid\xc5\xbeu Eton bral dela J.B.S. Haldanea o Darwinovi teoriji evolucije ter matemati\xc4\x8dnem modeliranju biolo\xc5\xa1kih problemov. Po kon\xc4\x8danem \xc5\xa1olanju na Etonu se je v\xc4\x8dlanil v Komunisti\xc4\x8dno partijo Velike Britanije in vpisal \xc5\xa1tudij strojni\xc5\xa1tva na Kolid\xc5\xbeu Trinity v Cambridgeu. Leta 1939 se je kljub nasprotovanju stranke javil v vojsko, a so ga zaradi slabega vida zavrnili in mu svetovali naj raje kon\xc4\x8da \xc5\xa1tudij. Po diplomi leta 1941 je delal kot letalski konstruktor.\n_START_SECTION_\nKariera v biologiji in kasnej\xc5\xa1a leta\n_START_PARAGRAPH_\nKmalu po vojni se je ponovno posvetil svojemu prvotnemu zanimanju in se vpisal na Univerzitetni kolid\xc5\xbe v Londonu, kjer je \xc5\xa1tudiral genetiko vinskih mu\xc5\xa1ic pri Haldaneu. Po koncu \xc5\xa1tudija je postal predavatelj in vodja laboratorija, kjer je preu\xc4\x8deval populacijsko genetiko vinskih mu\xc5\xa1ic._NEWLINE_S\xc4\x8dasoma je izgubil navdu\xc5\xa1enje nad komunizmom in leta 1956, po brutalnem sovjetskem zatrtju mad\xc5\xbearske revolucije, je izstopil iz partije podobno kot \xc5\xa1tevilni drugi intelektualci._NEWLINE_Leta 1973 je po debati z ameri\xc5\xa1kim genetikom Georgeom R. Priceom utemeljil koncept evolucijsko stabilne strategije, ki je eden osnovnih konceptov teorije iger. Izsledke raziskav na tem podro\xc4\x8dju je opisal v vplivni knjigi Evolution and the Theory of Games (1982). Kasneje se je ukvarjal z evolucijo spola ter drugimi evolucijskimi vpra\xc5\xa1anji. Njegovo zadnje delo, Animal Signals, ki ga je leta 2003 napisal v sodelovanju z Davidom Harperjem, se ukvarja s teorijo signalov in signaliziranja pri \xc5\xbeivalih._NEWLINE_Umrl je za plju\xc4\x8dnim rakom na svojem domu leta 2004.'